वर्ष 1938 में बंबई के अतिया बेगम पैलेस में स्वर कोकिला सरोजिनी नायडू और सर कावसजी जहांगीर समेत कुछ चुनिन्दा दर्शकों के सामने किए गए 18 वर्षीय सितारा देवी के नृत्य से गुरुदेव इतने प्रभावित हुए थे कि उन्होंने इस युवती को 'नृत्य साम्राज्ञी' का खिताब दे दिया और उससे टाटा पैलेस में विशेष कार्यक्रम प्रस्तुत करने का आग्रह किया। वहां कथक की तमाम बारीकियों के साथ लगातार तीन घंटे तक किए गए नृत्य के बाद सितारा देवी को गुरुदेव ने बडी नृत्यांगना बनने का आशीर्वाद देते हुए शाल भेंट करने के साथ सम्मान स्वरूप 50 रुपए भी प्रदान किए और उनसे कथक जैसी भारतीय नृत्य कलाओं का पुनरुत्थान करने और उन्हें सम्मान दिलाने के लिए प्रयास करने को कहा।